En mand blev onsdag eftermiddag kørt over af en traktor. Han er alvorligt kvæstet.

En 66-årig mand er kommet alvorligt til skade, efter han onsdag eftermiddag blev kørt over af en traktor på en mark ud til Limfjorden ved Storvorde. Der er tale om en arbejdsulykke. Ulykken fandt sted omkring klokken 16. Den 66-årige mand havde nogle arbejdere til at køre rundt i en traktor på en mark, da manden trådte op på trinbrættet til førerhuset. Mens manden stod der, knækkede trinbrættet dog, og han faldt efterfølgende ned på jorden, hvor hans underliv blev kørt over af traktorens baghjul. - Hans tilstand er meget alvorlig. Han er blevet kørt til Aalborg Universitetshospital, og vi ved endnu ikke, hvor galt det står til, siger vagtchef ved Nordjyllands Politi, Poul Badsberg. Vi følger her på TV2/Nord op på sagen, når vi ved mere om mandens tilstand.